ምክር ቤቱ መጋቢት 2 ቀን ብሄራዊ የሃዘን ቀን እንዲሆን አወጀ
የኢፌዴሪ የህዝብ ተወካዮች ምክር ቤት ዛሬ መጋቢት 2 ቀን 2011 ዓ.ም ብሄራዊ የሃዘን ቀን እንዲሆን ትናንት ማምሻውን አውጇል።ትናንት ረፋድ ላይ የተከሰከሰውን የኢትዮጵያ አየር መንገድ አስመልክቶ ምክር ቤቱ ባወጣው መግለጫ በአደጋው ህይወታቸውን ላጡ ኢትዮጵያውያን እና የውጭ ሐገር ዜጎች የአንድ ቀን ብሄራዊ የሐዘን ቀን እንዲታወጅ በሰንደቅ አላማ አዋጅ ቁጥር 654/2001/ በአዋጅ ቁጥር 863/2006 እንደተሻሻለ አንቀጽ 22 ንዑስ አንቀጽ (2) መሰረት መወሰኑን አስታውቋል።በዚህም መሰረት የሪፐብሊኩ ሰንደቅ አላማ መጋቢት 2 ቀን 2011 በመላው የአገሪቱ ግዛቶች፣ በኢትዮጵያ መርከቦች፣ በውጭ ሀገር በሚገኙ ኤምባሲዎች እና የቆንስላ ጽህፈት ቤቶች ዝቅ ብሎ ይውለበለባል ተብሏል።ብሄራዊ የሀዘን ቀኑን የታወጀው ትናንት ረፋድ ላይ ንብረትነቱ የኢትዮጵያ አየር መንገድ የሆነ ቦይንግ 737 አውሮፕላን ተከስክሶ የ157 ሰዎች ህይወት ማለፉን ተከትሎ ነው፡፡                                         